REGULEERITUD ÜLEKÄIGURAJA ÜLETAMINE

Tegevuste eesmärk: situatsioonikirjelduse ja arutelu abil suunatakse õpilasi ennast ja oma hoiakuid analüüsima ning mõistma reeglite järgimise vajalikkust. Rühmatööna kooliümbruses asuvate ülekäiguradade kasutamise vaatlemine ning jalakäijate küsitlemine õpilaste tähelepanu ja analüüsioskuse arendamiseks ning statistika ja järelduste tegemise oskuse arendamiseks.

Aeg: 45 minutit + uurimuse läbiviimine ning tulemuste tutvustamine

Sihtrühm: 7. klass

Õppekeskkond: klassiruum, tänav

Õppetegevused:

* teemakohase teksti kuulamine/lugemine ja arutelu küsimuste põhjal;
* rühmatöö: kooli läheduses liiklevate jalakäijate ja autojuhtide käitumise vaatlemine ning analüüsimine.

Õpitulemused:

* õpilane mõistab, miks on oluline minna üle tee üksnes rohelise tulega või oma teeületamise ohutuses veendunult;
* õpilane analüüsib enda hoiakuid ning käitumist liikluses;
* õpilane arendab enda tähelepanu ja vaatlusoskust;
* õpilane arendab analüüsi- ja järelduste tegemise oskust;
* õpilane kavandab ja viib läbi uurimuse, küsitluse ning vaatluse.

Üldpädevused

* Sotsiaalne ja kodanikupädevus – õpitakse ennast teostama; aktiivse, teadliku, abivalmi ja vastutustundliku kodanikuna käituma; ühiskondlike väärtusi ja norme järgima; erinevate keskkondade reegleid austama; erinevates situatsioonides teiste inimestega koostööd tegema ning nende väärtushinnangute erinevusi aktsepteerima ja suhtlusel arvestama.

Lõiming

* Eesti keel: uurimistöö kavandamine ja vormistamine.
* Matemaatika: diagrammide koostamine, protsendi arvutamine.

Hindamine

* Õpetaja hindab õpilaste arutlus-, argumenteerimis- ja järelduste tegemise oskust arutelu- ja uurimistulemuste põhjal.
* Kaasõpilased saavad hinnata oma rühmakaaslaste aktiivsust ja töö tulemuslikkust. Oluline on, et kõik õpilased täidavad oma osa ning töötavad aktiivselt.

Õppetegevused:

* Situatsioonipõhine narratiiv (Lisa 1) ning sellel põhinev arutelu küsimuste põhjal. Esmalt loevad/kuulavad õpilased teksti. Õpilased töötavad 10 minutit individuaalselt, seejärel 20 minutit rühmades ning siis jagavad rühmad oma arutelu tulemusi. Õpilased saavad jagada oma teemakohaseid kogemusi. Õpetaja selgitab õpilastele reguleeritud ja reguleerimata ülekäigukoha mõisteid.
* Rühmatöö, mille käigus viiakse läbi liiklusvaatlus ja/või küsitlus. Õpilased jagatakse kolmeks rühmaks. Üks rühmadest jälgib ülekäiguradade vahetus läheduses (võimaluse korral vaadelda kooli aknast) jalakäijate käitumist teatud ajaperioodil ja panevad kirja, kui paljud käitusid vastavalt liiklusseaduse nõuetele, kui paljud rikkusid foorinõudeid (kui on reguleeritud ülekäigurada), kui paljud tegelesid kõrvaliste tegevustega jne. Teine rühm viib läbi küsitluse, et uurida, mida jalakäijad ise arvavad oma käitumisest. Kolmas rühm jälgib sõidukijuhtide tegevust, nt kui paljud pidasid foorinõuetest kinni, kui paljud lasid jalakäijad üle reguleerimata ülekäiguraja, kui paljud tekitasid võimalikke ohtlikke olukordi jms. Rühmad valivad võimalusel ise oma ülesande, alternatiivina valib ülesanded õpetaja või tõmmatakse loosiga. Iga grupp teeb oma uurimistulemustest kokkuvõtte kasutades *MS Excelit*, *Wordi* vm teksti- ja andmetöötlustarkvara. Andmete põhjal arvutatakse protsente, koostatakse diagrammid ning sõnastatakse järeldused. Pärast tutvustatakse oma uuringu tulemusi teistele gruppidele ja arutletakse, mida üks või teine eksimus võib endaga kaasa tuua.

Kokkuvõte

* Tunni kokkuvõtteks võiks ühiselt arutleda, miks on oluline liiklusreeglitest kinni pidada ning teed ületada rohelise tulega selleks ettenähtud kohas.
* Ühiselt võib kokku võtta põhjused, miks minnakse punase tulega üle tee ning üheskoos arutleda, kas need põhjused on piisavalt olulised enda ohtu seadmiseks.
* Õpilased saavad lühidalt edasi anda, mida nad tegevuste käigus õppisid ning teha kokkuvõtte rühmatööst.

Lisategevus

* Politsei ja kiirabi saavad rääkida reaalsetest juhtumitest ning reeglite järgimise olulisusest.

**LISA 1. Situatsioonipõhine narratiiv**

Leene ja ta poiss-sõber Paul jalutavad linnas ning tahavad üle tee minna. Reguleeritud ülekäigurajal hakkab aga foori roheline tuli vilkuma ja läheb punaseks enne, kui nad teele jõuavad astuda. Paul palub Leenel kiirustada ning üle tee joosta, sest tuli alles läks punaseks ning autod pole veel sõitma hakanud. Leene aga kahtleb, kas joosta koos Pauliga üle tee või jääda ootama järgmist rohelist tuld.

**Kuidas käituksid Leene olukorras?**

1. Jookseksin koos Pauliga kiiresti üle tee, sest vastasel juhul võib Paul minu peale pahaseks saada.
2. Jääksin rohelist tuld ootama, isegi kui Paul läheks punase tulega üle tee.
3. Jääksin rohelist foorituld ootama ning paluksin ka Paulil ootama jääda.

**Aruteluks.**

* Millal ja mis põhjusel oled läinud punase fooritulega üle tee?
* Mida tuleks teha, kui foor on läinud just punaseks? Palun põhjenda, miks!
* Millal tuleks kaaslasi kuulata ning millal seda tegema ei peaks? Mõelge rühmaga välja kaks juhtumit ning esitage need teistele, kus ühel juhul tuleks kuulata kaaslast ja teisel juhul mitte.
* Milliseid emotsionaalseid ja füüsilisi tagajärgi võib hooletu teeületamine kaasa tuua?